La Quotidiana u dal lamentim actual

Dad Iso Camartin

Dapi il schaner 1997 datti ina gasetta dal di rumantscha. L'istorgia da sia naschientscha fa fan ins meglier da taschentar. Ins stuess palesar realitads turpegiusas che mussassan co ch'ils Rumantschs mettan a sasez crappa en via. In boicot po esser politicamain raschunaivel, sch'el gida ad impedir il nungiavischà. L'auto boicot però ch'ils Rumantschs han pratitgà onns a la lunga envers il minim meglierament da l'atgna pressa n'è stà nagin act eroic per defender il mender, mabain l'effect secundar d'in cumportament testard ed inflexibel e da la mancanza da visiuns. Ils pertutgads nun èn adina quels che vesan il pli lunsch en l'atgna chaussa. Ussa exista ella però, la Quotidiana. Ella cumpara da glindesdi fin venderdi, uschia ch'jau la poss leger da mezdi era a Turitg. Ma gia entschaiva puspè il lamentim auto destructiv. Jau hai stuì dudir las davosas emnas da tuttas sorts objecziuns cuntradictorias encunter questa Quotidiana! Ch'ella saja memia locala, memia regiunala, memia naziunala, memia internaziunala. Ch'ella portia memia blers e memia paucs artitgels en rumantsch grischun. Ch'ella cuntegnia quasi mo artitgels da tschellas regiuns. Ch'ella saja in battibugl d'idioms. Ch'ins na sappia insumma betg pli, sch'ins legia anc rumantsch. Ch'ils artitgels sajan miserabels e scrits da glieud dal tuttafatg incumpetenta. Ch'ins chattia en la gasetta mo anc inserats en tudestg. Atgnamain na veglia nagin questa terribla gasetta. I saja da giavischar ch'il "pievel" stettia spert si e revocheschia La Quotidiana. Lura pli gugent ina gasetta en tudestg che questa pastracca!
Insumma: gnanc in bun bustab na vegn laschà a la Quotidiana. Giuvens e vegls a l'En ed al Rain, tuts che marmugnan e sa vilentan. Tuttenina èn las gasettas regiunalas, ier anc ridiculisadas pervi da lur provinzialitad, ils products giavischads da damaun. Dai a nus puspè il Fögl Ladin e la venerabla Gasetta Romontscha! Ch'il diavel portia il zar da las medias grischunas che serva a nus di per di quest product vargugnus!
Jau na pretend che la Quotidiana saja la meglra da las gasettas pussaivlas. Jau vi era conceder ch'i nun è simpel per tut las lecturas e per tut ils lecturs da midar d'in idiom rumantsch a l'auter. Jau mez legess pli gugent las infurmaziuns naziunalas ed internaziunalas en il nov linguatg da standard e las novitads regiunalas en ils idioms da las valladas. Tschert, era jau hai giavischs e propostas per meglierar la gasetta. Ma datti ina gasetta, envers la quala jau n'hai nagins giavischs? Jau na l'enconusch betg.
L'amplezza da furmas d'expressiun scrittas en ina suletta gasetta è era insatge che ma fascinescha mintga di. Il caos idiomatic che sa manifesta qua tras n'è nagin motiv per sa spaventar. Ins po sa smirvegliar di per di da quai ch'è daventà linguisticamain pussaivel en il Grischun. Las provas d'ina nova generaziun da redacturas e redacturs da metter lur conuschientschas en in rumantsch passabel èn mintgatant bunas, mintgatant orriblas. Tgi che n'è però betg da princip malvulent, chatta en mintga numer da la Quotidiana chaussas che fan plaschair. 
Ma na! Igl è lamentar! Nus essan champiuns mundials en crititgar perquai che tuts sa sentan – en tutta modestadad – pli cumpetents en dumondas linguisticas che la redacziun da la Quotidiana. Quella è uschè imperfetga sco nus tuts. Nagin na stat uschè ferm sin pes rumantschs ch'el savess dumagnar tut ils problems da linguatg senza esser in acrobat. Nagin n'è uschè suveran en in sulet linguatg ch'el chattass adina immediat la dretga moda da dir per quai ch'el vul exprimer. Tuts stuessan però savair ch'i dat adina pliras soluziuns per dumagnar linguisticamain il mund. 
Jau n'hai nagut cunter las vivas dispitas quotidianas davart quai ch'ins po far meglier. Jau chat però ch'i saja tup e bunmartgà da simplamain esser encunter, nunponderadamain e senza inspiraziuns, entant ch'auters lavuran per meglierar la chaussa.
Ils Rumantschs n'han betg bleras chartas ch'els pon impunder en il gieu da pressa. Tschert, els pon refusar il gieu, sa retrair en in chantun e far il botsch. I dat meglras soluziuns. Quellas permettan ch'ins restia flexibel d'emprender e prudent avunda da betg metter inutilamain en privel quai ch'ins ha cun lamentar e crititgar. Minoritads vegnan da temp en temp – probablamain cun valitar lur schanzas en il mund – infectadas d'in virus che fa il pli grond donn ad ellas sezzas. Cunter quests chaprizis auto destructivs datti in remedi. Quai è la confidenza ch'ins po adina far meglier e che las bunas soluziuns n'èn betg mo dad ier, mabain che quellas èn atgnamain previsas per damaun.

Translaziun d'in text scrit en tudestg